Title: ระเบียบ ก.บ.ศป. ว่าด้วยรถยนต์หุ้มเกราะป้องกันกระสุน พ.ศ. 2561

ระเบียบ ก.บ.ศป.
ว่าด้วยรถยนต์หุ้มเกราะป้องกันกระสุน
พ.ศ. ๒๕๖๑

โดยที่เป็นการสมควรให้มีระเบียบ
ก.บ.ศป.
ว่าด้วยรถยนต์หุ้มเกราะป้องกันกระสุนเพื่อประโยชน์ในการควบคุมการใช้งานและการดูแลรักษาให้มีประสิทธิภาพ

อาศัยอำนาจตามความในมาตรา
๔๑/๘ (๑) และ (๖) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.
๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๙) พ.ศ. ๒๕๖๐ ก.บ.ศป. จึงออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบ
ก.บ.ศป. ว่าด้วยรถยนต์หุ้มเกราะป้องกันกระสุนพ.ศ. ๒๕๖๑

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  บรรดาระเบียบ ข้อบังคับ หรือคำสั่งอื่นใดในส่วนที่กำหนดไว้ในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ
๔  ในระเบียบนี้
รถยนต์หุ้มเกราะป้องกันกระสุน หมายความว่า
รถส่วนกลางพร้อมอุปกรณ์ในการป้องกันร่างกายหรือชีวิตบุคคล
จากการประทุษร้ายโดยอาวุธปืน เครื่องกระสุนปืน วัตถุระเบิด ดอกไม้เพลิงและสิ่งเทียมอาวุธปืน
ที่สำนักงานจัดไว้เพื่อกิจการอันเป็นส่วนรวมของศาลปกครองและสำนักงานหรือเพื่อประโยชน์ของทางราชการ
 ทั้งนี้ ตามประกาศกระทรวงกลาโหม
เรื่อง กำหนดยุทธภัณฑ์ที่ต้องขออนุญาตตามพระราชบัญญัติควบคุมยุทธภัณฑ์ พ.ศ. ๒๕๓๐
สำนักงาน หมายความว่า สำนักงานศาลปกครอง
เลขาธิการ หมายความว่า เลขาธิการสำนักงานศาลปกครอง
ข้าราชการ หมายความว่า ข้าราชการศาลปกครอง
พนักงานราชการศาลปกครองลูกจ้างประจำ และลูกจ้างชั่วคราว
ผู้อนุญาต หมายความว่า ประธานศาลปกครองสูงสุด
หรืออธิบดีศาลปกครองชั้นต้นหรือเลขาธิการ หรือผู้ที่ได้รับมอบหมาย
ผู้รับอนุญาต หมายความว่า
ผู้ที่ได้รับอนุญาตให้ใช้รถยนต์หุ้มเกราะป้องกันกระสุน
นายทะเบียน หมายความว่า ผู้อำนวยการสำนักบริหารทรัพย์สิน
หรือผู้อำนวยการสำนักงานศาลปกครองในภูมิภาค หรือข้าราชการฝ่ายศาลปกครองไม่ต่ำกว่าระดับชำนาญการพิเศษ
ซึ่งเลขาธิการแต่งตั้งให้ทำหน้าที่เป็นนายทะเบียนรถยนต์หุ้มเกราะป้องกันกระสุน
ผู้ควบคุม หมายความว่า ข้าราชการฝ่ายศาลปกครองไม่ต่ำกว่าระดับชำนาญการซึ่งประธานศาลปกครองสูงสุด
หรืออธิบดีศาลปกครองชั้นต้น หรือเลขาธิการ แต่งตั้งให้ทำหน้าที่ควบคุมการใช้รถยนต์หุ้มเกราะป้องกันกระสุน
พนักงานขับรถยนต์ หมายความว่า
ผู้ที่มีหน้าที่หรือผู้ที่ได้รับมอบหมายให้ขับรถยนต์หุ้มเกราะป้องกันกระสุน

ข้อ
๕  ให้เลขาธิการเป็นผู้รักษาการตามระเบียบนี้
และให้มีอำนาจตีความและวินิจฉัยปัญหากำหนดหลักเกณฑ์และวิธีปฏิบัติเพื่อให้เป็นไปตามระเบียบนี้

หมวด ๑
บททั่วไป

ข้อ
๖  ให้สำนักงานจัดให้มีรถยนต์หุ้มเกราะป้องกันกระสุนเพื่อใช้ในภารกิจการรักษาความปลอดภัยของข้าราชการและทรัพย์สินของทางราชการ

ข้อ
๗  รถยนต์หุ้มเกราะป้องกันกระสุนซึ่งมีอายุการใช้งานมาแล้วไม่น้อยกว่าห้าปี
ให้ถือเป็นเกณฑ์ที่จะพิจารณาจัดหารถคันใหม่ทดแทนคันเก่า
สำหรับรถยนต์หุ้มเกราะป้องกันกระสุนที่ได้รับความเสียหายต้องเสียค่าซ่อมสูง
หรือประโยชน์ที่จะได้รับไม่คุ้มค่ากับค่าซ่อม
หรือเมื่อซ่อมแล้วไม่อยู่ในสภาพที่ใช้การได้โดยปลอดภัยไม่อยู่ในบังคับของระยะเวลาดังกล่าว

ข้อ
๘  พนักงานขับรถยนต์จะต้องเป็นผู้ที่ได้รับอนุญาตจากทางราชการให้ขับรถได้ตามกฎหมายและจะต้องเป็นผู้มีความสามารถและประสบการณ์ในการขับรถ
โดยจะต้องผ่านการอบรมตามที่สำนักงานกำหนด

ข้อ ๙  กรณีที่ไม่มีพนักงานขับรถยนต์หรือมีแต่ไม่สามารถปฏิบัติหน้าที่ได้ประธานศาลปกครองสูงสุด
หรืออธิบดีศาลปกครองชั้นต้น หรือเลขาธิการ อาจให้ข้าราชการของสำนักงานศาลปกครองนั้น
ๆ เป็นผู้ขับรถยนต์หุ้มเกราะป้องกันกระสุนได้
สำหรับสำนักงานศาลปกครองยะลา
กรณีที่ไม่มีพนักงานขับรถยนต์หรือมีแต่ไม่สามารถปฏิบัติหน้าที่ได้
หรือเพื่อความปลอดภัยในร่างกาย ชีวิตของข้าราชการ และทรัพย์สินของทางราชการอธิบดีศาลปกครองยะลาอาจให้ข้าราชการหรือบุคคลอื่นที่เห็นว่าเหมาะสมเป็นผู้ขับรถยนต์หุ้มเกราะป้องกันกระสุนได้
ข้อ ๑๐  กรณีมีเหตุสมควรหรือตามรายงานความเห็นของนายทะเบียนตามข้อ
๒๑ (๕)
เลขาธิการอาจสั่งให้มีการจำหน่ายหรือทำลายรถยนต์หุ้มเกราะป้องกันกระสุนได้ตามกฎหมายและระเบียบที่เกี่ยวข้อง

หมวด ๒
การอนุญาต

ข้อ
๑๑  ให้บุคคลต่อไปนี้มีอำนาจอนุญาตให้ใช้รถยนต์หุ้มเกราะป้องกันกระสุนดังนี้
(๑) ประธานศาลปกครองสูงสุด หรืออธิบดีศาลปกครองชั้นต้น แล้วแต่กรณี ให้มีอำนาจอนุญาตให้ใช้รถยนต์หุ้มเกราะป้องกันกระสุนที่อยู่ในความครอบครอง
(๒) เลขาธิการหรือรองเลขาธิการที่ได้รับมอบหมาย ให้มีอำนาจอนุญาตได้ทุกกรณี

ข้อ
๑๒  การให้ใช้รถยนต์หุ้มเกราะป้องกันกระสุนต้องเป็นไปเพื่อภารกิจการรักษาความปลอดภัยของข้าราชการและทรัพย์สินของทางราชการตามหลักเกณฑ์ดังนี้
(๑) เพื่อกิจการอันเป็นส่วนรวมของศาลปกครองและสำนักงาน หรือ
(๒) เพื่อกิจการที่เป็นประโยชน์เกี่ยวเนื่องกับราชการ การกุศลสาธารณะ งานสาธารณประโยชน์หรืองานสวัสดิการในกิจการเฉพาะคราวของข้าราชการในศาลปกครองและสำนักงาน

ข้อ
๑๓  เมื่อผู้อนุญาตเห็นสมควรให้ใช้
ให้อนุญาตโดยอาจกำหนดระยะเวลาให้ใช้พร้อมทั้งออกหนังสืออนุญาตให้ใช้กำกับไว้
หนังสืออนุญาตให้ใช้ตามวรรคหนึ่ง
ให้เป็นไปตามแบบท้ายระเบียบนี้

ข้อ ๑๔  เมื่อผู้อนุญาตเห็นสมควรหรือตามรายงานความเห็นของนายทะเบียนหรือผู้ควบคุมผู้อนุญาตอาจยกเลิกการอนุญาตได้

หมวด ๓
การรับอนุญาต

ข้อ
๑๕  ผู้มีสิทธิขอใช้รถยนต์หุ้มเกราะป้องกันกระสุน
ได้แก่
(๑) ข้าราชการ
(๒) หน่วยงานในสังกัดสำนักงาน

ข้อ
๑๖  การขอใช้รถยนต์หุ้มเกราะป้องกันกระสุน
ผู้มีสิทธิขอใช้จะต้องยื่นคำขอ โดยระบุเหตุผลความจำเป็นในการขอใช้ต่อผู้อนุญาต
กรณีผู้อนุญาตเป็นผู้ใช้รถยนต์หุ้มเกราะป้องกันกระสุนเอง
ให้ออกหนังสืออนุญาตให้ใช้กำกับไว้
คำขอตามวรรคหนึ่ง
ให้เป็นไปตามแบบท้ายระเบียบนี้

ข้อ
๑๗  เมื่อมีการอนุญาตให้ใช้รถยนต์หุ้มเกราะป้องกันกระสุนแล้ว
ให้ผู้รับอนุญาตขอรับมอบรถยนต์หุ้มเกราะป้องกันกระสุนจากนายทะเบียนหรือผู้ควบคุม
แล้วแต่กรณี และให้นายทะเบียนหรือผู้ควบคุมทำหลักฐานการรับมอบไว้
หลักฐานการรับมอบตามวรรคหนึ่ง
ให้เป็นไปตามแบบท้ายระเบียบนี้

ข้อ
๑๘  ผู้รับอนุญาตหรือพนักงานขับรถยนต์มีหน้าที่ความรับผิดชอบดังนี้
(๑) ดูแลรักษารถยนต์หุ้มเกราะป้องกันกระสุนตามที่กำหนดไว้ในระเบียบนี้
(๒)
รายงานเป็นหนังสือต่อผู้อนุญาตหรือนายทะเบียนหรือผู้ควบคุมในทันทีที่รถยนต์หุ้มเกราะป้องกันกระสุนเกิดการชำรุด
สูญหาย บุบสลาย หรือถูกทำลาย เว้นแต่มีเหตุจำเป็นไม่อาจรายงานเป็นหนังสือในทันทีได้
ก็ให้รายงานโดยวิธีอื่นไปพลางก่อน
กรณีรถยนต์หุ้มเกราะป้องกันกระสุนสูญหายให้แจ้งความที่สถานีตำรวจในท้องที่เกิดเหตุเพื่อเป็นหลักฐานโดยเร็วด้วย
(๓)
นำรถยนต์หุ้มเกราะป้องกันกระสุนส่งคืนนายทะเบียนหรือผู้ควบคุมทันทีที่เสร็จภารกิจหรือเมื่อถูกยกเลิกการอนุญาต
(๔)
ชดใช้ความเสียหายใด ๆ ที่เกิดขึ้นอันเกิดจากการจงใจหรือประมาทเลินเล่ออย่างร้ายแรง
(๕)
เก็บรักษาหนังสืออนุญาตให้ใช้เพื่อให้สามารถตรวจสอบได้ตลอดระยะเวลาการใช้รถยนต์หุ้มเกราะป้องกันกระสุน
(๖)
ปฏิบัติการอื่นใดที่เกี่ยวข้องตามที่ผู้อนุญาตเห็นสมควร
การรายงานตามวรรคหนึ่ง
(๒) และการส่งคืนตามวรรคหนึ่ง (๓) ให้เป็นไปตามแบบท้ายระเบียบนี้

ข้อ
๑๙  ห้ามผู้รับอนุญาตหรือผู้ใดทำการทดสอบหรือแก้ไขดัดแปลงรถยนต์หุ้มเกราะป้องกันกระสุนทุกกรณี
เว้นแต่เป็นการดำเนินการเพื่อประโยชน์ในการบำรุงรักษา

หมวด ๔
การควบคุม

ข้อ
๒๐  ให้ประธานศาลปกครองสูงสุด
หรืออธิบดีศาลปกครองชั้นต้น และเลขาธิการมีหน้าที่กำกับดูแลการใช้รถยนต์หุ้มเกราะป้องกันกระสุน

ข้อ
๒๑  ให้นายทะเบียนมีหน้าที่ดังนี้
(๑) รายงานการตรวจสอบสภาพ ตรวจนับจำนวน การเก็บรักษา
การใช้และการส่งคืนเสนอต่อเลขาธิการทุกเดือนหรือตามคำสั่งของเลขาธิการ
(๒)
รายงานต่อเลขาธิการโดยเร็วเมื่อทราบว่ารถยนต์หุ้มเกราะป้องกันกระสุนเกิดการชำรุด
สูญหาย บุบสลาย หรือถูกทำลาย
(๓) รายงานต่อเลขาธิการกรณีการติดตามการชดใช้ค่าเสียหายตามข้อ ๑๘ (๔)
(๔) รายงานผลการดำเนินการในการติดตามรถยนต์หุ้มเกราะป้องกันกระสุนที่อยู่ในความครอบครองกลับคืนต่อเลขาธิการ
กรณีที่ผู้รับอนุญาต หรือทายาทของผู้รับอนุญาต หรือผู้ครอบครอง
ไม่ส่งคืนรถยนต์หุ้มเกราะป้องกันกระสุนตามกำหนด
(๕) เสนอให้มีการจำหน่ายหรือทำลายรถยนต์หุ้มเกราะป้องกันกระสุนที่เสื่อมสภาพหรือหมดอายุต่อเลขาธิการ
โดยการจำหน่ายหรือทำลายนั้น ให้ดำเนินการตามประกาศกระทรวงกลาโหม เรื่อง การกำหนดหลักเกณฑ์การปฏิบัติเกี่ยวกับยุทธภัณฑ์ประเภทที่ใช้สำหรับการป้องกันวัตถุระเบิดโดยอนุโลม
(๖) จัดทำบัญชีรับจ่ายรถยนต์หุ้มเกราะป้องกันกระสุนเพื่อแสดงต่อพนักงานเจ้าหน้าที่ตามพระราชบัญญัติควบคุมยุทธภัณฑ์
พ.ศ. ๒๕๓๐

ข้อ
๒๒  ให้ผู้ควบคุมมีหน้าที่ดังนี้
(๑) จัดระบบการควบคุมและเก็บรักษา
(๒)
ควบคุมตรวจสอบการใช้รถยนต์หุ้มเกราะป้องกันกระสุนให้เป็นไปด้วยความเรียบร้อย
(๓) ตรวจสอบสภาพ ตรวจนับจำนวน รายงานการใช้
และการส่งคืนเสนอต่อผู้อนุญาตทุกเดือนหรือตามคำสั่งของผู้อนุญาต
(๔)
เสนอข้อมูลพร้อมความเห็นต่อผู้อนุญาตเพื่อพิจารณาอนุญาตให้ใช้รถยนต์หุ้มเกราะป้องกันกระสุน
(๕) รายงานต่อผู้อนุญาตโดยเร็วเมื่อทราบว่ารถยนต์หุ้มเกราะป้องกันกระสุนเกิดการชำรุด
สูญหาย บุบสลาย หรือถูกทำลาย
(๖) รายงานต่อผู้อนุญาตในทันทีที่ทราบว่าผู้รับอนุญาตเสียชีวิต
(๗) ดำเนินการใด ๆ
เพื่อติดตามรถยนต์หุ้มเกราะป้องกันกระสุนที่อยู่ในความครอบครองกลับคืนเมื่อเกิดการสูญหาย
หรือผู้รับอนุญาตเสียชีวิต หรือผู้รับอนุญาตหรือทายาทของผู้รับอนุญาต หรือผู้ครอบครองไม่ส่งคืนรถยนต์หุ้มเกราะป้องกันกระสุนตามกำหนด
และรายงานผลการดำเนินการดังกล่าวต่อผู้อนุญาต
(๘) รายงานความเห็นเสนอต่อผู้อนุญาตเพื่อยกเลิกการอนุญาต
เมื่อปรากฏว่าผู้รับอนุญาตฝ่าฝืนหรือไม่ปฏิบัติตามข้อ ๑๘ และข้อ ๑๙ หรือมีเหตุตามข้อ
๒๓
(๙) รวบรวมรายงานตามข้อ ๑๘ (๒) และรายงานความเห็นเสนอต่อผู้อนุญาต
(๑๐) ปฏิบัติการอื่นใดที่เกี่ยวข้องตามที่เลขาธิการมอบหมาย
กรณีตามวรรคหนึ่ง
(๓) (๕) และ (๗)
ให้ผู้ควบคุมรายงานประธานศาลปกครองสูงสุดหรืออธิบดีศาลปกครองชั้นต้น
เพื่อแจ้งให้เลขาธิการทราบ

หมวด ๕
การยกเลิกการอนุญาต

ข้อ
๒๓  ผู้รับอนุญาตอาจถูกยกเลิกการอนุญาตได้ในกรณีดังนี้
(๑) พ้นจากการเป็นข้าราชการตามข้อ ๑๕ (๑)
(๒) ไม่ปฏิบัติตามคำสั่งหรือเงื่อนไขของผู้อนุญาต
(๓)
ถูกตั้งกรรมการสอบสวนทางวินัยเกี่ยวกับการใช้รถยนต์หุ้มเกราะป้องกันกระสุน
(๔) เมื่อผู้อนุญาตเห็นควรมีคำสั่งตามข้อ ๑๔
(๕) เมื่อผู้รับอนุญาตฝ่าฝืนหรือไม่ปฏิบัติตามระเบียบนี้หรือคำสั่งหรือหลักเกณฑ์ที่เลขาธิการกำหนด

หมวด ๖
การเก็บรักษาและการซ่อมบำรุง

ข้อ
๒๔  ให้สำนักงานและหน่วยงานในสังกัดสำนักงานที่มีรถยนต์หุ้มเกราะป้องกันกระสุนไว้ในครอบครอง
จัดสถานที่เก็บรักษารถยนต์หุ้มเกราะป้องกันกระสุน
หรือเก็บรักษาไว้ในบริเวณของหน่วยราชการนั้น โดยจะต้องมีความมั่นคง แข็งแรง
และปลอดภัย
หากสถานที่เก็บรักษาหรือบริเวณของหน่วยราชการไม่มีความปลอดภัยเพียงพอหรือมีราชการจำเป็นและเร่งด่วน
ให้ประธานศาลปกครองสูงสุด หรืออธิบดีศาลปกครองชั้นต้น
หรือเลขาธิการพิจารณาสถานที่อื่น ซึ่งมั่นคง แข็งแรง
และปลอดภัยเป็นสถานที่เก็บรักษารถยนต์หุ้มเกราะป้องกันกระสุนเป็นการชั่วคราวหรือเป็นครั้งคราว
การจะใช้สถานที่ใดเป็นสถานที่เก็บรักษา
หรือเปลี่ยนแปลงสถานที่เก็บรักษาเป็นการชั่วคราวนอกจากบริเวณของหน่วยราชการ
ให้นายทะเบียนหรือผู้ควบคุมรถยนต์หุ้มเกราะป้องกันกระสุนเสนอรายงานเพื่อขออนุญาตพร้อมด้วยเหตุผลความจำเป็น
และรายละเอียดของสถานที่ที่จะนำรถยนต์หุ้มเกราะป้องกันกระสุนไปเก็บรักษา
ซึ่งแสดงให้เห็นอย่างชัดเจนว่ามีความปลอดภัยเพียงพอประกอบการพิจารณาต่อประธานศาลปกครองสูงสุด
หรืออธิบดีศาลปกครองชั้นต้น หรือเลขาธิการ

ข้อ
๒๕  ในกรณีที่เกิดความเสียหายขึ้นแก่รถยนต์หุ้มเกราะป้องกันกระสุน
และอยู่ในระหว่างที่ดำเนินการหาผู้รับผิดชดใช้ค่าเสียหายที่เกิดขึ้น
หากส่วนราชการมีความจำเป็นต้องใช้รถคันนั้นให้นายทะเบียนหรือผู้ควบคุมรายงานขออนุมัติซ่อมรถคันนั้นต่อประธานศาลปกครองสูงสุดหรืออธิบดีศาลปกครองชั้นต้น
หรือเลขาธิการ แล้วแต่กรณี โดยเบิกจ่ายเงินงบประมาณไปก่อนได้

ข้อ
๒๖  การซ่อมบำรุง การเบิกจ่ายน้ำมันเชื้อเพลิง
การจัดหาอุปกรณ์รักษาความปลอดภัยและการจัดทำประกันภัย
ให้นำระเบียบว่าด้วยรถราชการของสำนักงานมาใช้บังคับโดยอนุโลม

หมวด ๗
การส่งคืนและการชดใช้ค่าเสียหาย

ข้อ
๒๗  การส่งคืนรถยนต์หุ้มเกราะป้องกันกระสุนให้ถือปฏิบัติดังนี้
(๑) กรณีผู้รับอนุญาตพ้นจากการเป็นข้าราชการตามข้อ ๑๕ (๑) ให้ส่งคืนทันที
(๒) กรณีส่งคืนตามข้อ ๑๘ (๓)
ให้ผู้รับอนุญาตส่งคืนทันทีเมื่อเสร็จภารกิจหรือมีคำสั่งยกเลิกการอนุญาต

ข้อ
๒๘  ความรับผิดและการชดใช้ค่าเสียหายตามระเบียบนี้
ให้เป็นไปตามหลักเกณฑ์ว่าด้วยความรับผิดทางละเมิดของเจ้าหน้าที่

หมวด ๘
บทเฉพาะกาล

ข้อ
๒๙  ให้นำระเบียบนี้ไปใช้บังคับกับรถยนต์หุ้มเกราะป้องกันกระสุนที่ได้รับมอบจากหน่วยงานอื่นของรัฐหรือบุคคลอื่นมาใช้ในราชการด้วย
โดยอนุโลม

ประกาศ
ณ วันที่ ๓ สิงหาคม พ.ศ. ๒๕๖๑
ปิยะ  ปะตังทา
ประธานศาลปกครองสูงสุด
ประธานกรรมการบริหารศาลปกครอง

[เอกสารแนบท้าย]

๑.
คำขอใช้รถยนต์หุ้มเกราะป้องกันกระสุน แบบ ๑
๒.
บันทึกการรับรถยนต์หุ้มเกราะป้องกันกระสุน แบบ ๒
๓.
หนังสืออนุญาตให้ใช้รถยนต์หุ้มเกราะป้องกันกระสุน แบบ ๓
๔.
หนังสืออนุญาตให้ใช้รถยนต์หุ้มเกราะป้องกันกระสุน แบบ ๔
๕.
รายงานการใช้รถยนต์หุ้มเกราะป้องกันกระสุน* แบบ ๕

(ดูข้อมูลจากภาพกฎหมาย)

วิวรรธน์/จัดทำ
๓ ตุลาคม ๒๕๖๑

[๑] ราชกิจจานุเบกษา
เล่ม ๑๓๕/ตอนที่ ๖๗ ก/หน้า ๑๙/๗ กันยายน ๒๕๖๑